Stappe teen departement ná Baba Juan glo in hospitaal brandJuan Venter se brandwonde het mooi herstel. Foto: Verskaf Die ouers van Juan Venter is besig om regstappe teen die Gautengse departement van gesondheid te doen nadat hul pasgebore babaseuntjie glo met ŉ warmkombers in die Bertha Goxwa-hospitaal in Germiston gebrand het. “Ons het prokureurs aangestel en is besig om die departement te dagvaar,” het Juan se ma, Mariaan Pienaar, Maandag aan Maroela Media gesê. Sy het gesê die saak kan tussen ses maande en vyf jaar duur, maar hulle is gereed vir enigiets om seker te maak geregtigheid geskied vir die pyn en lyding waardeur Juan, nou vyf maande oud, gegaan het. Pienaar het gesê dit gaan deesdae baie goed met Juan en die wonde aan sy hand, knieë en tone het mooi herstel. “Een van die naeltjies op sy tone groei nie, maar verder het al die ander wonde mooi herstel.” Sy het gesê Juan se knieë het nog steeds letsels en hulle sal slegs met tyd uitvind of hy enige permanente skade opgedoen het. Maroela Media het vroeër berig Pienaar het op 18 Junie aan haar en haar verloofde, Riaan Venter, se eersteling geboorte geskenk. Die paartjie bly in Boksburg. Juan was twee dae oud toe hy die brandwonde opgedoen het toe hy glo met ŉ silwer elektriese kombers in die hospitaal gebrand is. Sy wonde het na twee weke swart geword en ma en baba is na die Chris Hani Baragwanath-hospitaal in Soweto oorgeplaas. Pienaar het daarna ŉ privaat dokter genader wat onderneem het om Juan gratis te behandel. Hulle is uiteindelik albei op 10 Julie uit die hospitaal ontslaan. Die dokter het versoek om anoniem te bly. Sy het aan die paartjie bevestig dat Juan brandwonde opgedoen het. Lees vorige berigte oor Baba Juan hier.